text: Overfaldsmand fængslet. Igen
  14 februar 2015 kl. 16.20
  Lørdag blev en 37-årig mand fremstillet i grundlovsforhør. Her blev han varetægtsfængslet for at have overfaldet en 18-årig på Statsfængslet Østjylland, hvor de begge afsonede.
  Den 37-årige, som fredag eftermiddag overfaldt en 18-årig medfange på Statsfængslet ved Horsens, er lørdag blevet varetægtsfængslet i fire uger.
  Han er sigtet for grov vold, efter han fredag forsøgte at stikke den 18-årige i halsen med et barberblad og derefter angreb ham med et støvsugerrør.
  Retsmødet blev holdt for lukkede døre, og politiet kan derfor ikke komme nærmere ind på motiv for overfaldet.
  - Nu overfører vi den 37-årige til arresten i Vejle. Det er en selvfølge i sådanne sager, at de to ikke skal sidde i samme fængsel, fortæller vagtchef Jørn Lindhardt til TV SYD.
  Den varetægtsfængslede afsoner i øjeblikket allerede én dom for grov vold. Den kan nu blive suppleret med endnu en.
  